Correchimiento

Un correchimiento yera, en o Dreito castellano, una división administrativa establita en a Edat Meya, dirichita por un correchidor, con una amplaria similar a la d'una d'as actuals comarcas. Cuan, por os Decretos de Nueva Planta, se suprimió o Dreito Politico propio d'os territorios d'a Corona d'Aragón, se suprimioron as divisions administrativas propias d'Aragón, substituitas por ista institución castellana, que tamién s'emplegaba ta los territorios conquiestos por o Reino de Castiella en America.

En 1833 desapareixioron os correchimientos, cuan Javier de Burgos creyó l'actual división territorial d'Espanya en provincias.

 Correchimientos en Aragón 
Dimpués d'os Decretos de Nueva Planta, s'establioron en Aragón os siguients 14 "correchimientos", reducindo-se a 13 cuan en 1716 desapareixió o correchimiento de Carinyena:

 Correchimiento de Zaragoza
 Correchimiento de Calatayú
 Correchimiento de Daroca
 Correchimiento de Teruel
 Correchimiento de Albarracín
 Correchimiento d'Uesca
 Correchimiento de Tarazona
 Correchimiento de Borcha
 Correchimiento de Ribagorza
 Correchimiento de Balbastro
 Correchimiento de Carinyena
 Correchimiento de Chaca
 Correchimiento de Cinco Villas, con capital en Exeya d'os Caballers. No nomás incluyiba l'actual comarca de Cinco Villas, tamién os territorios de l'actual partiu chudicial d'Exeya d'os Caballers que fan parte d'as comarcas d'a Plana de Uesca y d'a Chacetania, amás d'atros territorios en os Pireneus, incluyindo-ie a val d'Echo.
 Correchimiento d'Alcanyiz

 Se veiga tamién 
 Correchidor

 Bibliografía 
 GIMÉNEZ LÓPEZ, E. La Nueva Planta de Aragón: corregimientos y corregidores en el reinado de Felipe V. Argensola: Revista de Ciencias Sociales del Instituto de Estudios Altoaragoneses, ISSN 0518-4088, Nº 101, 1988, pp. 9–50.
 GIMÉNEZ LÓPEZ, E. y IRLES VICENTE, Mª. C. La Nueva Planta de Aragón: División y evolución corregimental durante el siglo XVIII. Studia historica. Historia moderna, ISSN 0213-2079, Nº 15, 1996, págs. 63-82
 MORENO NIEVES, J.A. Los municipios aragoneses tras la Nueva Planta: la nueva administración y su personal político. Revista de Historia Moderna, nº 13-14, 1995, pp. 165–184.

Categoría:Dreito